钦定古今图书集成/明伦汇编/闺媛典/第041卷 > 胡元靖继妻周氏
## 钦定古今图书集成/明伦汇编/闺媛典/第041卷 > 胡元靖继妻周氏

按《婺源县志》：“周氏，胡元靖继妻。元靖，德兴人。本姓程，
育于东溪。胡氏以考吏入燕京，妻死，续娶周。元靖选
蜀之岳池簿，周从焉。寻署县事。而其前子与吏书相
比奸利，事觉，出赃下狱，索其家无有。周为遍谒县之
有力者，合钱为完赃，得出狱。因愤其子不肖，不肯归，
留岳池城外，杂处民间，拮据为活，凡十年。万历初，元”
靖死，仆从俱叛去。周乃击鲜，置酒，与邻人别。邻人怜
而交助之，周独携两婢，扶榇归。自蜀江下鄱湖数千
里，坐卧不离棺侧。每风涛大作，则泣而呼天，竟获抵
岸，召前子共营葬。德兴卖一婢为资，而子与媳俱无
留养意，遂之婺为尼，并埋元靖前妻遗骨。前子与其
妻亦俱死，无收者并收之。乡人为另筑庵居。所居新
庵，有俞氏女，敛钱为铸钟，冶人范土为模矣，将重索
价。诘旦，其模有大士像现焉。冶人恐，一铸而就。潘士
藻曰：“微尼，则元靖不得出狱，死不得归骸。”